Der venter markant køligere vejr i den kommende uge. Med slud- og snebyger i dagene op til jul kan en lokal hvid jul blive en realitet.

En ny uge står for døren, og det er ikke en hvilken som helst uge, der er tale om. Om bare fem dage er det nemlig juleaften, og derfor vil vejret i næste uge ganske sikkert interessere mange. For kan vi mon danse om juletræet med et snedække udenfor? Endnu er der mange brikker, der skal falde på plads, før det kan siges med sikkerhed. Alligevel er der flere momenter, som peger i retning af en hvid jul. For det første bliver det markant køligere allerede fra mandag. I løbet af ugen bliver det gradvist koldere, og omkring juledagene forventes dagsfrost mange steder. Derudover er der fra tirsdag begyndende lavtrykspassager, som i dagene op til jul kan give slud- og snebyger. Hvor meget sne, der reelt bliver liggende, er usikkert, men muligheden for en lokal hvid jul er i høj grad til stede. Specielt fordi, at jo tættere på juleaften vi kommer, jo mere hvid bliver nedbøren. Solrig mandag Mandagens vejr kommer i høj grad til at minde om det solrige søndagsvejr. Faktisk bliver der mere plads til solens stråler end ved søndagens solskinsvejr. Det er nemlig tør luft fra nord, der giver den solrige start på den nye uge. Med vindretningen fra nord bliver det til gengæld med mere normale temperaturer for årstiden. Temperaturen får nemlig et nøk nedad til mellem to og fem graders varme, hvilket er noget under det, vi har oplevet de seneste dage. Lavtrykspassager giver slud- og snebyger Tirsdag og onsdag ser for nu ud til at minde meget om hinanden. To lavtrykspassager finder sted de to dage med både skyer samt slud- og snebyger. De fleste byger forventes at komme onsdag, hvor der da også er størst sandsynlighed for, at der kan ligge lidt sne på jorden. Temperaturen begge dage kommer op mellem en og fire grader. Lillejuleaften med slud- og snebyger Endnu et lavtryk passerer landet torsdag med slud- og snebyger, men også med mulighed for kig til solen. Samtidig fortsætter det med at blive gradvist køligere. Temperaturen torsdag ventes at komme ned på mellem nul og to grader. Derfor er der en overvejende sandsynlighed for, at en del af bygerne lillejuleaften kan falde som sne. Lige nu er der omkring 20 procents chance for, at der er et snedække et sted i landet efter torsdag. Spænding om juleaften Der er fortsat stor spænding om det endelige udfald af julevejret. Men med næsten 30 procents chance for et snedække juleaftensdag er der fortsat gode muligheder for en lokal hvid jul. Indtil videre har TV 2 VEJRET valgt at gå den europæiske vejrmodels vej (IFS). Her skal et lavtryk passere landet øst om Danmark, og sender i den forbindelse en frontzone ned over Danmark med snebyger. Et andet bud på julevejret er den amerikanske vejrmodel, GFS. Her er der søndag middag netop tikket en prognose ind med et større nedbørsområde, hvor en del af det kan falde som sne, og dermed også være med til at give en udbredt hvid jul. Skulle det ske, at den europæiske vejrmodel vinder 'slaget om julevejret', kan et snedække meget vel ligne nedenstående kort. Her er der størst chance for hvid jul i Nordjylland, Østjylland, på Sjælland og på Bornholm. Frem mod de resterende juledage vil temperaturen formentligt få endnu et nøk nedad til udbredt dagsfrost. Samtidig er der fortsat mulighed for, at julesneen kan fortsætte med at dale ned over det danske land.